Virallinen lehti nro C 341 , 29/11/1999 s. 0111



KIRJALLINEN KYSYMYS P-0424/99 esittäjä(t): Luisa Todini (PPE) komissiolle (19. helmikuuta 1999) Aihe: Naisiin kohdistuva seksuaalinen hyväksikäyttö Korkein oikeus kumosi päätöksellään 1636 Potenzasta (Italiasta) kotoisin olevan 18-vuotiaan naisen raiskauksesta syytetyn miehen tuomion esittäen perusteluissaan, että kyseessä ei voi olla seksuaalinen väkivalta, jos nainen on pukeutunut farmareihin, koska raiskaaja pystyisi riisumaan ne vain yhteistyössä uhrinsa kanssa: näin ollen nainen oli tässä tapauksessa suostuvainen. Tämän uskomattoman päätöksen ohella huolestuttavat etenkin siihen johtaneet poliittiset, kulttuuriset ja sosiaaliset syyt. Katsooko komissio, että DAFNE-ohjelman kautta voidaan aloittaa valistuskampanja naisiin kohdistuvasta väkivallasta? Katsooko komissio, että tässä asiassa on mahdollista toimia tehokkaammin koordinoimalla paremmin väkivallan uhreiksi joutuvien naisten suojelemisesta vastaavien jäsenvaltioiden viranomaisten työtä? Komission jäsenen Anita Gradininkomission puolesta antama vastaus (25. maaliskuuta 1999) Osana Daphne-ohjelmaa(1) komissio on tukenut vuonna 1997 29:ää ja vuonna 1998 36:ta naisiin kohdistuvan väkivallan torjumiseen tähtäävää hanketta. Useissa niistä oli kysymys erityisesti naisiin kohdistuvasta seksuaalisesta väkivallasta ja suuren yleisön sekä kohderyhmien ja niiden parissa työskentelevien henkilöiden tietoisuuden herättämisestä. Komissio kiinnittää tulevia Daphne-ohjelmia suunnitellessaan edelleen huomiota tämän kaltaiseen väkivaltaan ja ryhtyy toimiin sen torjumiseksi. Komissio myös selvittää parhaillaan, miten rikosten uhrien auttaminen yleensä on järjestetty jäsenvaltioissa, ja aikoo esitellä tutkimustulokset tämän vuoden aikana. Komission toimivaltaan ei kuitenkaan kuulu väkivallan kohteeksi joutuneiden naisten suojelemisesta oikeudellisella tasolla vastuussa olevien jäsenvaltioiden viranomaisten koordinoiminen. Kuitenkin komissio pyrkii jatkossakin tuomaan yhteisön tasolla lisäarvoa niiden kansalaisjärjestöjen toimille, jotka osallistuvat Daphne-ohjelmaan torjuakseen naisiin kohdistuvaa väkivaltaa. Komissio tukee myös edelleen STOP-ohjelman kautta jäsenvaltioiden viranomaisten toimia naiskaupan, erään väkivallan muodon torjumiseksi. Komissio on myös yhteistyössä parlamentin ja asianomaisten puheenjohtajavaltioiden kanssa käynnistänyt naisiin kohdistuvan väkivallan vastaisen tiedotuskampanjan. Tiedotuskampanja koostuu useista hankkeista sekä Euroopan tasolla että jäsenvaltioissa. Sitä rahoitetaan sekä Daphne-ohjelmasta että erityisiä tapahtumia ja tiedotuskampanjoita koskevista budjettikohdista (B-309 ja B3-300). Ensimmäinen eurooppalainen naisiin kohdistuvaan väkivaltaan perehtyneiden asiantuntijoiden konferenssi järjestettiin 30. marraskuuta - 4. joulukuuta 1998 Itävallan toimiessa puheenjohtajavaltiona. Konferenssin erityisenä teemana oli "Naisiin kohdistuva väkivalta ja poliisin rooli". "Valkoinen nauha"- kampanja käynnistettiin Strasbourgissa 8. maaliskuuta 1999. Valkoinen nauha kuvaa nollatoleranssiperiaatetta suhteessa naisiin kohdistuvaan väkivaltaan. Tiedotuskampanjaan kuuluu myös tiedotusmateriaalia, julisteita, www-sivujen perustaminen, eurobarometrikysely sekä televisiomainontaa. Seuraava tapahtuma on naisiin kohdistuvaa väkivaltaa koskeva eurooppalainen ministerikokous Kölnissä 28.-30. maaliskuuta 1999 Saksan toimiessa puheenjohtajavaltiona. (1) KOM(1999) 82 lopullinen.